Langhus (Follo)

Langhus er et sted i Nordre Follo kommune i distriktet Follo i Akershus i Viken fylke med omtrent 15 000 innbyggere og er spredt utover et relativt stort område på til sammen 4,4 km². Langhus dekker områdene Bøleråsen, Stenfelt, Langhus og Vevelstad. Langhus har et senter, Langhus Senter, to jernbanestasjoner (Vevelstad og Langhus), kirke, ungdomsskole, tre barneskoler, et eldrehjem (Langhus bo- og servicesenter) og et stort idrettsanlegg bestående av to innehaller, en gressbane og tre 11-er baner. Langhus var tidligere et eget tettsted, men har nå vokst inn i tettstedet Oslo, hvor det utgjør den sydligste delen øst for Oslofjorden.
Stedet har vesentlig vokst fram etter 1980, og vokser fortsatt. 2. mai 1977 ble det opprettet postkontor på Langhus med postnummer «1405 Langhus». Ved nedleggelsen av Langhus postkontor 1. juni 1991 overtok Vevelstad postkontor navnet Langhus og postnummeret 1405. 1405 er i dag i bruk for både Langhus og Vevelstad. Frem til 2016 var postkontoret plassert på Meny Langhus, før det ble flyttet til Extra Langhus.
Langhus er særlig populært for familier med småbarn, og befolkningen øker. Den store veksten har gjort at Langhus har flest innbyggere i Nordre Follo kommune, flere enn byen Ski som er nærmeste nabo. Beliggenheten gjør Langhus til et ideelt sted å bo, med tanke på at det med lokaltog er rundt 30 minutter, og med bil ca. 20 minutter til Oslo sentrum. I tillegg er Ski et viktig punkt i Østfoldbanen, noe som er svært heldig for innbyggerne med halvtimesfrekvens både nordover mot Oslo og sørover til Ski. Langhus har hyppige bussforbindelser til Drøbak via Ski og Ås og også en busslinje til Kolbotn.
Friluftsområdet Møllerenga ligger på Langhus.


== Idrett på Langhus ==
Langhus IL ble stiftet den 5. desember 1953, og har etter den tid stadig vokst i samgang med resten av stedet. For øyeblikket kan Langhus tilby et bredt tilbud idretter som: bordtennis, svømming, turn, allidrett, basket, håndball og fotball. Basketlaget til Langhus har ved en anledning spilt i Eliteserien i basketball for herrer (BLNO), det skjedde i 2012/13 sesongen. På fotballfronten spiller Langhus i 5. divisjon. 
I tillegg spiller topphåndballklubben Follo HK sine hjemmekamper i hallen Stil Arena på Langhus.


== Utdanning ==


=== Barneskoler ===
Bøleråsen skole
Langhus skole
Vevelstadåsen skole


=== Ungdomskoler ===
Haugjordet ungdomsskole
Vevelstad ungdomsskole – fraflyttet da nytt bygg sto klart på Haugjordet i 2004.


=== Videregående skoler ===
Langhus videregående skole – tidligere vedtatt videregående skole med en kapasitet på 800 elever. Prosjektet ble skrinlagt i 2005.


== Personer og band med tilknytning til Langhus ==
Forfatteren Jan Kjærstad var i en lang periode bosatt på Langhus.
Napalm var Langhus sitt første hardrockband etablert 1981 av Odd Sætre, Geir F. Trondseth, Trygve Åsheim og Dag J. Gravdal
Axel «el Axel» Purcell fra gruppen Equicez.
Bandet Mayhem ble startet av to Langhusbeboere, Kjetil Manheim og Jørn Stubberud, sammen med Øystein Aarseth fra Ski. Bandet hadde sitt øvingslokale i låven på Vevelstad Gård, der Langhus Rockeklubb hadde bygd om grisekjelleren til øvingslokale.
Bandet Femi Gange oppsto på Langhus under navnet 1405 Noia.
Journalisten Jann Post, kjent som sportskommentator for NRKs sportsredaksjon er født og oppvokst på Langhus.
Idrettsmannen Arne Post er født og oppvokst på Langhus.
Bandet Wolves Like Us har to medlemmer fra Langhus, Torgeir Kjeldaas og Lars Kristensen.
Styrkeløfteren Bo André Bergan (f. 1989) er født og oppvokst på Langhus.
Anders Finslo i bandet Blind Archery Club er fra Langhus.
Forfatteren Øystein Kramer-Johansen vokste opp på Langhus.
Sangeren Cassandra Pinto er født og oppvokst på Langhus.
Fotballspilleren Etzaz Hussain vokste opp på Vevelstad på Langhus og spilte for Langhus IL før han gikk til Manchester United Akademiet. Nå spiller han for Molde FK.
DJ APSC (Andy Pandy Sugar Candy) er født og oppvokst på Langhus, hvor han for noen år siden holdt på aktivt med show på klubber og ved arrangement.
«Trygdebeistet», kjent fra TV-programmet Trygdekontoret, er opprinnelig fra Vevelstadåsen på Langhus.
Racing-føreren Tommy Østgaard, som nå kjører VM i simracing og er kommentator og driver av SimRacing Grand Prix, er oppvokst på Langhus.
Operasangeren og dirigenten Rolf Nykmark er født og oppvokst på Langhus.
To av originalmedlemene i bandet Ghost Avenue er fra Langhus. Gitarist Øystein Wiik og trommeslager Petter Lein
Realitydeltakeren Mari Jordal kjent fra Paradise Hotel er oppvokst på Langhus.
Fotballspilleren Antonio Nusa, som spiller for den belgiske klubben Club Brugge, er født og oppvokst på Langhus.Fotballspillerne Anders og Thomas Michelsen, Glenn Arne og Bjørnar Hansen, Kenneth og Ronny Løvlien, Kjetil Nilsen, Aleksander Ruud Tveter (som alle har spilt i toppklubber) vokste opp og/eller spilte for Langhus i unge år.


== Referanser ==